KLASA: 034-05/25-01/28

URBROJ: 711-02-02/02-2025-2

Zagreb, 27. veljače 2025.

**MARIJANA ŠEMANOVIĆ**

**članica uprave – direktorica**

**Komunalno društvo grad d.o.o.**

**Predmet: mišljenje na zahtjev obveznice Marijane Šemanović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 21. veljače 2025., pod KLASA: 034-05/25-01/28, zaprimilo zahtjev za mišljenje koje je podnijela obveznica Marijana Šemanović, članica uprave – direktorica trgovačkog društva Komunalno društvo grad d.o.o.

U podnesenom zahtjevu obveznica postavlja upit ima li kao članica uprave – direktorica društva Komunalno društvo grad d.o.o., društva čiji je jedini osnivač Grad Supetar, pravo na neoporezive novčane paušalne naknade za podmirenje troškova prehrane u iznosu od 100,00 eura mjesečno, a imajući na umu da je društvo Komunalno društvo grad d.o.o. takvo pravo nedavno uvelo za sve radnike društva.

Povodom navedenog zahtjeva, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš i Ane Poljak, kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) na 73. sjednici održanoj 27. veljače 2025.g., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11 te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll,

Isto tako, Povjerenstvo je dana 12. travnja 2022.g. donijelo Dopunu smjernice u kojoj je obrazloženo kako obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu te druge isplate koje su vezane za naknadu stvarnih troškova u obnašanju dužnosti, jer navedene isplate ne predstavljaju dodatnu naknadu za obnašanje dužnosti.

U odnosu na navedeno Povjerenstvo je istaknulo kako obveznici imaju pravo na primanje naknade za troškove prehrane ukoliko je navedeno propisano zakonom, podzakonskim propisom ili općim aktom tijela javne vlasti u kojem obnašaju dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Marijani Šemanović, elektroničkom dostavom
2. Objava na internetskoj stranici Povjerenstva
3. Pismohrana